Med passende afstand til hinanden satte regionsrådsformand Ulla Astman (S) og direktør Anders Vikke tidligere tirsdag deres navn på den kontrakt, der betyder, at Region Nordjylland og PreMed fra 1. april 2022 skal stå for ambulancedriften i Nordjylland. - Der er ikke indkommet nogen klager i forhold til kontrakten, så nu kan vi køre, og nu kan både PreMed og regionen for alvor gå i gang med planlægning og indkøb, så vi kan være klar til 1. april 2022, siger regionsrådsformand Ulla Astman (S). Tidligere har Falck stået for opgaven men ved at sende aftalen i et nyt udbud, forventer Nordjylland at spare 26 millioner kroner om året, hvilket svarer til omkring 10 procent i forhold til den nuværende aftale. En manøvre, der fik rosende ord med på vejen, da professor i sundhedsøkonomi ved Aalborg Universitet Lars Ehlers mandag deltog i TV2 Nords debatmagasin FOKUS. - Jeg synes umiddelbart, at det er en udbudsforretning, som er kørt lige efter bogen. Både Rigsrevisionen og Konkurrencestyrelsen har tidligere kritiseret alle regioner for at bruge konkurrenceinstrumentet for lidt. Det har man så gjort nu i Nordjylland, hvor der er to aktører til at løse opgaven, siger Lars Ehlers. Fra april 2022 deler Region Nordjylland og PreMed ambulancekørslen, så Region Nordjylland skal servicere områderne Aalborg og Nord, mens PredMed skal dække Vest og Syd. Til at udføre den opgave har regionen 26 ambulancer og 11 sygetransportere. PreMed stiller med 1 ambulancer og fire sygetransportere. - Borgerne vil se et andet logo, men ellers kommer de ikke til at mærke det. Bilerne er udstyret med det samme, og vi åbner, at mange af medarbejderne vil gå med over, siger Ulla Astman. De Konservative, Venstre og Dansk Folkeparti står uden for aftalen, der blev debatteret i mandagens udgave af FOKUS, som du kan se herunder.
I samarbejde med virksomheden PreMed skal regionen nu selv stå for en stor del af dem fremtidige ambulancedrift i Nordjylland.